Document ID: 31986R2028

*****
ΚΑΝΟΝΙΣΜΟΣ (ΕΟΚ) αριθ. 2028/86 ΤΗΣ ΕΠΙΤΡΟΠΗΣ
της 30ής Ιουνίου 1986
σχετικά με ορισμένα πιστοποιητικά εξαγωγής που αφορούν προκαθορισμό της επιστροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 12 παράγραφος 2,
Εκτιμώντας:
ότι ο κανονισμός (ΕΟΚ) αριθ. 2042/75 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3817/85 (4), προβλέπει μια ανοχή της ποσότητας για την εκτέλση των πιστοποιητικών εισαγωγής και εξαγωγής·
ότι κατά τη διάρκεια της περιόδου από 2 έως 8 Αυγούστου 1985 υποβλήθηκαν αιτήσεις για πιστοποιητικά εξαγωγής μαλακού σίτου στα πλαίσια της διαδικασίας που προβλέπεται στο άρθρο 11 του κανονισμού (ΕΟΚ) αριθ. 2042/75· ότι οι αιτήσεις αυτές έγιναν αποδεκτές και ότι τα πιστοποιητικά που εκδόθηκαν επωφελούνται του προκαθορισμού της επιστροφής μέχρι τις 31 Ιουλίου 1986, για τις εξαγωγές προς ορισμένες αφρικανικές χώρες·
ότι κατά την ημερομηνία εκδόσεως των εν λόγω πιστοποιητικών δεν είχε προβλεφθεί ότι η περίοδος σιτηρών θα άρχιζε την 1η Ιουλίου αντί της 1ης Αυγούστου, και ότι μια τέτοια τροποποίηση στη νομοθεσία των σιτηρών έχει σαν αποτέλεσμα μια μείωση κατά 25 ECU της προκαθορισθείσης επιστροφής για όλες τις εξαγωγές που πραγματοποιήθηκαν κατά τον Ιούλιο 1986 υπό την κάλυψη αυτών των πιστοποιητικών·
ότι θα πρέπει να εγκριθεί ένα μέτρο που προσαρμόζεται σε τέτοιες καταστάσεις και να επιτραπεί στους εμπορευόμενους να μην τιμωρηθούν εάν δεν εκτελέσουν τις παραδόσεις που προβλέπονται για τον Ιούλιο 1986·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τα πιστοποιητικά εξαγωγής των οποίων οι αιτήσεις υποβλήθηκαν από τις 2 έως τις 8 Αυγούστου 1985 με προκαθορισμό της επιστροφής για το μαλακό σίτο για να εξαχθεί προς τις χώρες της ζώνης Vα, όπως καθορίζεται στο παράρτημα Ι του κανονισμού (ΕΟΚ) αριθ. 1124/77 της Επιτροπής (5) και εκδόθηκαν στα πλαίσια του άρθρου 11 του κανονισμού (ΕΟΚ) αριθ. 2042/75 και κατά παρέκκλιση από το άρθρο 2 του εν λόγω κανονισμού, η υποχρέωση εξαγωγής θεωρείται ότι έχει πληρωθεί όταν η εξαχθείσα ποσότητα είναι μικρότερη κατά 12 % το πολύ από την ποσότητα που αναφέρεται στο πιστοποιητικό.
Άρθρο 2
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουνίου 1986.

Labels: 3